ЗАЦВЯРДЖАЮ

Намеснік Міністра адукацыі

Рэспублікі Беларусь

\_\_\_\_\_\_\_\_\_\_\_\_\_\_Р.С. Сідарэнка

«24» ліпеня 2018 г.

**ІНСТРУКТЫЎНА-МЕТАДЫЧНАЕ ПІСЬМО**

**МІНІСТЭРСТВА АДУКАЦЫІ РЭСПУБЛІКІ БЕЛАРУСЬ**

**«АБ АРГАНІЗАЦЫІ Ў 2018/2019 НАВУЧАЛЬНЫМ ГОДЗЕ**

**АДУКАЦЫЙНАГА ПРАЦЭСУ ВА ЎСТАНОВАХ АДУКАЦЫІ, ЯКІЯ РЭАЛІЗУЮЦЬ АДУКАЦЫЙНУЮ ПРАГРАМУ СПЕЦЫЯЛЬНАЙ АДУКАЦЫІ НА ЎЗРОЎНІ ДАШКОЛЬНАЙ АДУКАЦЫІ, АДУКАЦЫЙНУЮ ПРАГРАМУ СПЕЦЫЯЛЬНАЙ АДУКАЦЫІ НА ЎЗРОЎНІ ДАШКОЛЬНАЙ АДУКАЦЫІ ДЛЯ АСОБ З ІНТЭЛЕКТУАЛЬНАЙ НЕДАСТАТКОВАСЦЮ»**

**АСНОЎНЫЯ НАПРАМКІ ДЗЕЙНАСЦІ**

Асноўнымі напрамкамі дзейнасці ўстаноў адукацыі, якія рэалізуюць адукацыйную праграму спецыяльнай адукацыі на ўзроўні дашкольнай адукацыі, адукацыйную праграму спецыяльнай адукацыі на ўзроўні дашкольнай адукацыі для асоб з інтэлектуальнай недастатковасцю (далей – установы адукацыі), у 2018/2019 навучальным годзе з’яўляюцца:

рэалізацыя дзяржаўных гарантый правоў у сферы адукацыі асоб з асаблівасцямі псіхафізічнага развіцця (далей – АПФР), выкананне заканадаўства аб адукацыі;

удасканаленне сістэмы выяўлення і ўліку асоб з АПФР;

стварэнне бяспечнага, здароўезбераючага, псіхалагічнага і эмацыянальна камфортнага і адаптыўнага асяроддзя для выхаванцаў;

сістэмная і паслядоўная праца па фарміраванні інклюзіўнай культуры ўсіх удзельнікаў адукацыйнага працэсу;

забеспячэнне якаснага міжведамаснага ўзаемадзеяння з тэрытарыяльнымі арганізацыямі па ўдасканаленні медыка-псіхолага-педагагічнага суправаджэння выхаванцаў з асаблівасцямі псіхафізічнага развіцця.

**НАРМАТЫЎНАЕ ПРАВАВОЕ ЗАБЕСПЯЧЭННЕ**

Нарматыўныя прававыя акты, якія рэгулююць пытанні арганізацыі адукацыйнага працэсу для дзяцей дашкольнага ўзросту, размешчаны на інтэрнэт-партале Міністэрства адукацыі Рэспублікі Беларусь <http://www.edu.gov.by/> ([раздзел «Дашкольная адукацыя»](http://edu.gov.by/by-be/sistema-obrazovaniya/glavnoe-upravlenie-obshchego-srednego-doshkolnogo-i-spetsialnogo-obrazovaniya/doshkolnoe-obrazovanie/zadachi-i-funktsii-otdela-doshkolnogo-obrazovaniya/)), на сайце <http://www.asabliva.by/> ([раздзел «Прававая інфармацыя»](http://www.asabliva.by/ru/main.aspx?guid=1081)), у інфармацыйна-пошукавай сістэме «Эталон» Нацыянальнага цэнтра прававой інфармацыі Рэспублікі Беларусь (тэматычны банк даных прававой інфармацыі «Адукацыя»).

Звяртаем увагу, што ў 2017/2018 навучальным годзе зацверджаны наступныя нарматыўныя прававыя акты:

пастанова Міністэрства адукацыі Рэспублікі Беларусь ад 24 лістапада 2017 г. № 144 «Аб тыпавых штатах і нарматывах колькасці работнікаў дзяржаўных цэнтраў карэкцыйна-развіваючага навучання і рэабілітацыі»;

пастанова Міністэрства адукацыі Рэспублікі Беларусь ад 23 мая 2018 г. № 46 «Аб унясенні дапаўнення ў пастанову Міністэрства адукацыі Рэспублікі Беларусь ад 16 жніўня 2011 г. № 233», якім унесена дапаўненне ў Палажэнне аб цэнтры карэкцыйна-развіваючага навучання і рэабілітацыі ў частцы рэкамендацый па складанні заключэння цэнтра карэкцыйна-развіваючага навучання і рэабілітацыі (далей – ЦКРНіР).

**НАВУКОВА-МЕТАДЫЧНАЕ ЗАБЕСПЯЧЭННЕ АДУКАЦЫЙНАГА ПРАЦЭСУ**

**Вучэбныя планы спецыяльнай адукацыі на ўзроўні дашкольнай адукацыі**

Ва ўстановах адукацыі адукацыйны працэс ажыццяўляецца ў адпаведнасці з вучэбнымі планамі спецыяльнай адукацыі на ўзроўні дашкольнай адукацыі на 2018/2019 навучальны год, зацверджанымі пастановай Міністэрства адукацыі Рэспублікі Беларусь ад 30 ліпеня 2018 г. № 81.

Звяртаем увагу, што напрамкі карэкцыйных заняткаў у рабоце з дзецьмі з АПФР пры спалучэнні некалькіх парушэнняў вызначаюцца ў адпаведнасці з заключэннем ЦКРНіР.

**Праграмы спецыяльнай адукацыі на ўзроўні дашкольнай адукацыі**

У адукацыйным працэсе выкарыстоўваюцца вучэбныя праграмы, праграмы карэкцыйных заняткаў, праграмы ранняй комплекснай дапамогі, зацверджаныя Міністэрствам адукацыі Рэспублікі Беларусь. У рабоце з дзецьмі з парушэннямі зроку рэкамендуецца выкарыстанне адаптаванага варыянту вучэбнай праграмы дашкольнай адукацыі. Электронныя версіі праграм спецыяльнай адукацыі, адаптаванага варыянту вучэбнай праграмы дашкольнай адукацыі размешчаны на нацыянальным адукацыйным партале adu.by у раздзеле «Педагогам» / «Спецыяльная адукацыя» (<http://adu.by/ru/uchitelyu/spetsialnoe-obrazovanie.html>) і на сайце <http://asabliva.by/> у раздзеле «Вучэбныя планы, праграмы, падручнікі, дапаможнікі».

У рабоце з дзецьмі дашкольнага ўзросту з цяжкасцямі ў навучанні, з парушэннямі функцый апорна-рухальнага апарата разам з адпаведнымі праграмамі для спецыяльных дашкольных устаноў рэкамендуецца выкарыстоўваць вучэбную праграму дашкольнай адукацыі. Спецыфіка яе рэалізацыі для дадзеных катэгорый дзяцей вызначаецца ўмовамі, выбарам сродкаў, формаў, метадаў, спецыяльных прыёмаў навучання выхаванцаў; арганізацыяй адаптыўнага адукацыйнага асяроддзя з улікам патрэб дзяцей.

У рабоце з дзецьмі з парушэннем слыху, з цяжкімі парушэннямі маўлення, з інтэлектуальнай недастатковасцю змест вучэбных праграм па адукацыйных абласцях размяркоўваецца з улікам вучэбных планаў спецыяльнай адукацыі на ўзроўні дашкольнай адукацыі на 2018/2019 навучальны год.

**Вучэбныя выданні**

У 2018/2019 навучальным годзе пры рэалізацыі адукацыйных праграм спецыяльнай адукацыі на ўзроўні дашкольнай адукацыі неабходна выкарыстоўваць вучэбныя выданні, якія атрымалі грыф «Рэкамендавана Навукова-метадычнай установай «Нацыянальны інстытут адукацыі» Міністэрства адукацыі Рэспублікі Беларусь». Пералік рэкамендуемых вучэбных выданняў размешчаны на нацыянальным адукацыйным партале [adu.by](http://adu.by/ru/uchitelyu/spetsialnoe-obrazovanie.html) у раздзеле «Педагогам» / «Спецыяльная адукацыя» (<http://adu.by/ru/uchitelyu/spetsialnoe-obrazovanie.html>).

Звяртаем увагу, што для выхавальнікаў дашкольнай адукацыі, якія працуюць з дзецьмі дашкольнага ўзросту з парушэннямі зроку, падрыхтаваны прыкладныя тэхналагічныя карты заняткаў па адукацыйных абласцях «Дзіця і грамадства», «Элементарныя матэматычныя ўяўленні», «Дзіця і прырода», «Развіццё маўлення і культура маўленчых зносін», «Мастацтва», «Навучанне грамаце». Прапанаваныя ўзоры тэхналагічных карт адлюстроўваюць асаблівасці ўкаранення адаптаванага зместу вучэбнай праграмы дашкольнай адукацыі ў адукацыйны працэс з дзецьмі з парушэннямі зроку. Электронная версія прыкладных тэхналагічных карт размешчана на нацыянальным адукацыйным партале 15 у раздзеле «Вучэбныя планы, праграмы, падручнікі, дапаможнікі».

Дапускаецца выкарыстанне ў адукацыйным працэсе ўстаноў адукацыі ў спецыяльна арганізаванай і нерэгламентаванай дзейнасці выхаванцаў з АПФР, а таксама пры правядзенні карэкцыйных заняткаў з імі, навучальных наглядных і вучэбна-метадычных дапаможнікаў, выдадзеных для ўстаноў дашкольнай адукацыі (вучэбна-метадычны комплекс «Мае першыя ўрокі», вучэбныя наглядныя дапаможнікі серый «Свет дзяцінства», «Разумней-ка», «Старонкі роднай зямлі»).

Пры выкарыстанні вучэбных выданняў для ўстаноў дашкольнай адукацыі педагагічным работнікам неабходна ўлічваць структуру і ступень цяжкасці парушэння, узровень актуальнага развіцця і магчымасці дзіцяці з АПФР, яго індывідуальныя асаблівасці. Фармуліроўка заданняў, змест гульняў, практыкаванняў і іншага матэрыялу пры неабходнасці могуць адаптавацца. Рэкамендуецца выкарыстоўваць розныя віды педагагічнай падтрымкі: арыентыровачную аснову дзеянняў (апорныя сігналы, маўленчыя ўзоры, алгарытмы), стымулюючую дапамогу, выбар аптымальнага аб’ёму матэрыялу і тэмпу выканання задання.

На нацыянальным адукацыйным партале adu.by у раздзеле «Электроннае навучанне» / «Электронныя адукацыйныя рэсурсы» / «Спецыяльная адукацыя» / «Дзеці дашкольнага ўзросту з інтэлектуальнай недастатковасцю» (<http://e-vedy.adu.by/course/index.php?categoryid=63>) размешчаны электронныя вучэбна-метадычныя комплексы па адукацыйных абласцях «Развіццё маўлення», «Навучанне грамаце», «Дзіця і грамадства», «Дзіця і прырода», «Мастацтва», «Элементарныя матэматычныя ўяўленні». У раздзеле «Электроннае навучанне» / «Дыстанцыйны ўсенавуч» / «Конкурс «Камп’ютар. Адукацыя. Інтэрнэт» (<http://e-asveta.adu.by/index.php/koi/konkurs-koi>) прадстаўлены каталог творчых праектаў пераможцаў рэспубліканскага конкурсу «Камп’ютар. Адукацыя. Інтэрнэт», які пастаянна папаўняецца.

**АГУЛЬНЫЯ ПАТРАБАВАННІ ДА АРГАНІЗАЦЫІ АДУКАЦЫЙНАГА ПРАЦЭСУ**

У адпаведнасці з артыкулам 147 Кодэкса Рэспублікі Беларусь аб адукацыі (далей – Кодэкс) асноўнымі формамі арганізацыі адукацыйнага працэсу ў спецыяльных дашкольных установах з’яўляюцца гульня, занятак. Працягласць заняткаў, распарадак дня выхаванцаў рэгламентаваны Санітарнымі нормамі і правіламі «Патрабаванні для ўстаноў дашкольнай адукацыі», зацверджанымі пастановай Міністэрства аховы здароўя Рэспублікі Беларусь ад 25.01.2013 № 8.

Псіхолага-педагагічнае абследаванне выхаванцаў з’яўляецца часткай адукацыйнага працэсу і ажыццяўляецца ў пачатку і ў канцы навучальнага года на працягу аднаго-двух тыдняў у залежнасці ад формы арганізацыі адукацыйнага працэсу і цяжкасці фізічных і (або) псіхічных парушэнняў. Псіхолага-педагагічнае абследаванне ажыццяўляецца ў рамках правядзення карэкцыйных заняткаў і фіксуецца ў часопісе ўліку праведзеных заняткаў i наведвання іх дзецьмі на адпаведных старонках.

У перыяд канікул заняткі не праводзяцца, арганізуецца фізкультурна-аздараўленчая і мастацка-эстэтычная праца з выхаванцамі, формы якой рэгламентаваны тыпавым вучэбным планам дашкольнай адукацыі па адукацыйных абласцях «Фізічная культура», «Мастацтва», і нерэгламентаваная дзейнасць выхаванцаў (гульня і іншыя віды самастойнай дзейнасці).

Звяртаем увагу, што пры арганізацыі адукацыйнага працэсу з дзецьмі з АПФР на ўзроўні дашкольнай адукацыі неабходна кіравацца інструктыўна-метадычным пісьмом Міністэрства адукацыі Рэспублікі Беларусь «Аб арганізацыі адукацыйнага працэсу ва ўстановах дашкольнай адукацыі ў 2018/2019 навучальным годзе».

Акрамя таго, на нацыянальным адукацыйным партале adu.by у раздзеле «Педагогам» / «Спецыяльная адукацыя» (<http://adu.by/ru/uchitelyu/spetsialnoe-obrazovanie.html>) размешчаны матэрыялы па асаблівасцях арганізацыі і зместу карэкцыйных заняткаў з дзецьмі з аутыстычнымі парушэннямі, правядзення лагапедычнага масажу ў рабоце з дзецьмі з цяжкімі парушэннямі маўлення, афармлення заключэнняў ЦКРНіР.

**Асаблівасці арганізацыі адукацыйнага працэсу ў рознаўзроставай групе**

У спецыяльнай дашкольнай установе пры рэалізацыі адукацыйных праграм спецыяльнай адукацыі выхаванцы ранняга і дашкольнага ўзросту могуць аб’ядноўвацца ў рознаўзроставую групу (ва ўзросце ад 1 года да 7(8) гадоў). Напаўняльнасць рознаўзроставай групы залежыць ад структуры і ступені цяжкасці фізічных і (або) псіхічных парушэнняў і ўзросту выхаванцаў.

Магчымы наступныя варыянты аб’яднання выхаванцаў у рознаўзроставыя групы:

аб’яднанне ў групу выхаванцаў сумежнага ўзросту 2 і 3 гады, 4 і 5 гадоў, 5 і 6 гадоў, 6 і 7 (8) гадоў;

аб’яднанне ў групу выхаванцаў адносна кантраснага ўзросту – 2 і 4 гады, 3 і 5 гадоў, 4 і 6 гадоў, 5 і 7 (8) гадоў;

аб’яднанне ў групу выхаванцаў рэзка кантраснага ўзросту – 2 гады і 5 гадоў, 3 гады і 6 гадоў, 4 гады і 7(8) гадоў.

У рознаўзроставых групах распарадак дня з’яўляецца адзіным для ўсіх выхаванцаў, але з улікам узроставых магчымасцяў, здольнасцяў і патрэб дзяцей уносяцца некаторыя змены ў рэжымныя працэсы. З малодшымі выхаванцамі рэжымныя працэсы пачынаюцца на 10–15 хвілін раней (у іншым парадку адбываецца толькі пад’ём выхаванцаў пасля дзённага сну – першымі ўстаюць на 10–15 хвілін раней старэйшыя выхаванцы). Гэтыя рэжымныя моманты неабходны для таго, каб выхаванцы рознага ўзросту, аб’яднаныя ў адну групу, паслядоўна і паступова пераходзілі ад аднаго віду дзейнасці да іншага.

Пры вызначэнні агульнага рэжыму дня для выхаванцаў двух сумежных узростаў за аснову бярэцца распарадак дня выхаванцаў старэйшага ўзросту, трох-чатырох узростаў – распарадак дня для выхаванцаў сярэдняга ўзросту (ад 4 да 5 гадоў).

Пры наяўнасці ў групе выхаванцаў ва ўзросце да 1,5 гадоў устанаўліваецца два дыферэнцыраваныя рэжымы, таму што для дзяцей дадзенага ўзросту двойчы прадугледжаны дзённы сон.

Спецыяльна арганізаваную дзейнасць у рознаўзроставай групе можна ажыццяўляць з прымяненнем наступных падыходаў да арганізацыі занятку, гульні:

паэтапны пачатак занятку, гульні, які прадугледжвае паслядоўнае ўключэнне выхаванцаў у дзейнасць (пачынаецца занятак з адной узроставай падгрупай (старэйшай), затым падключаюцца выхаванцы больш малодшай узроставай катэгорыі);

адначасовы пачатак занятку, гульні ва ўсіх узроставых падгрупах і паэтапнае завяршэнне занятку, гульні, які прадугледжвае паслядоўнае завяршэнне дзейнасці ў адпаведнасці з узроставымі магчымасцямі выхаванцаў;

правядзенне занятку з кожнай узроставай падгрупай выхаванцаў.

Прыярытэтнай формай спецыяльна арганізаванай дзейнасці выхаванцаў рознаўзроставай групы з’яўляецца інтэграваны занятак, які прадугледжвае аб’яднанне зместу адукацыйных абласцей.

**Асаблівасці арганізацыі адаптыўнага адукацыйнага асяроддзя**

Развіваючае *прадметна-прасторавае асяроддзе* ва ўстановах адукацыі павінна быць:

змястоўна-насычаным у адпаведнасці з узроставымі і індывідуальнымі магчымасцямі выхаванцаў, праграмамі спецыяльнай адукацыі;

трансфармуемым пры змяненні адукацыйнай сітуацыі і з улікам інтарэсаў і пазнаваўчых магчымасцей выхаванцаў;

поліфункцыянальным у мэтах разнастайнага выкарыстання складнікаў прадметнага асяроддзя (прадметаў, якія не валодаюць жорстка замацаваным спосабам ужывання, прыдатных для выкарыстання ў розных відах дзіцячай актыўнасці, у тым ліку ў якасці прадметаў-намеснікаў у дзіцячай гульні);

варыятыўным для забеспячэння ў групавых памяшканнях прасторы для гульнявой дзейнасці, канструявання, мадэліравання, адасаблення, іншых мэт і наяўнасці разнастайных матэрыялаў для самастойнай творчай дзейнасці выхаванцаў у адпаведнасці з іх выбарам;

даступным для дзяцей з АПФР ва ўсіх памяшканнях, дзе ажыццяўляецца адукацыйны працэс, а таксама прадастаўляючым свабодны доступ да гульняў, цацак, вучэбных выданняў, неабходным для розных відаў дзіцячай актыўнасці;

бяспечным для выхаванцаў, забяспечваючым надзейнасць і бяспеку выкарыстання ўсіх яго элементаў.

У 2018/2019 навучальным годзе неабходна забяспечыць правядзенне мерапрыемстваў па стварэнні безбар’ернага асяроддзя жыццядзейнасці ва ўстановах адукацыі. Звяртаем увагу, што пратаколам пасяджэння калегіі Міністэрства працы і сацыяльнай абароны Рэспублікі Беларусь ад 21 лютага 2018 г. № 2-3 зацверджаны і накіраваны для практычнага прымянення ў рабоце Метадычныя рэкамендацыі па вызначэнні даступнасці аб’ектаў і адаптацыі паслуг, якія прадастаўляюцца насельніцтву, з улікам асаблівых патрэб інвалідаў (пісьмо Міністэрства працы і сацыяльнай абароны Рэспублікі Беларусь ад 01.03.2018 № 6-12/731). Метадычныя рэкамендацыі вызначаюць асноўныя падыходы да абследавання аб’ектаў асяроддзя жыццядзейнасці і паслуг, якія ў іх аказваюцца, і ўлічваюцца пры праектаванні новых, рэканструюемых, падлягаючых капітальнаму рамонту і прыстасоўваемых будынкаў і збудаванняў. Яны распаўсюджваюцца на функцыянальна-планіровачныя элементы будынкаў і збудаванняў, іх участкі або асобныя памяшканні, даступныя для інвалідаў і фізічна аслабленых асоб (уваходныя вузлы, камунікацыі, шляхі эвакуацыі, памяшканні (зоны) абслугоўвання і інш.).

**Асаблівасці арганізацыі інтэграванага навучання і выхавання**

У 2018/2019 навучальным годзе неабходна працягнуць работу па забеспячэнні якасці арганізацыі і зместу адукацыйнага працэсу ва ўмовах інтэграванага навучання і выхавання.

У мэтах аказання лагапедычнай дапамогі дзецям з АПФР, якія навучаюцца ва ўмовах інтэграванага навучання і выхавання па вучэбным плане спецыяльнай дашкольнай установы для дзяцей з парушэннямі псіхічнага развіцця (цяжкасцямі ў навучанні), вучэбным плане спецыяльнай дашкольнай установы для дзяцей з інтэлектуальнай недастатковасцю, настаўнік-дэфектолаг групы інтэграванага навучання і выхавання, спецыяльнай групы мае права ў межах вучэбных гадзін, выдзеленых на правядзенне карэкцыйных заняткаў, праводзіць заняткі па карэкцыі парушэнняў маўлення з выхаванцамі, для якіх гэта неабходна. У заключэннях ЦКРНіР у такіх выхаванцаў у раздзеле «Рэкамендацыі» павінен быць запіс «Заняткі па карэкцыі парушэнняў маўлення».

*Прыклад*. Навучанне і выхаванне па адукацыйнай праграме спецыяльнай адукацыі на ўзроўні дашкольнай адукацыі па вучэбным плане спецыяльнай дашкольнай установы для дзяцей з парушэннямі псіхічнага развіцця (цяжкасцямі ў навучанні) ва ўстанове дашкольнай адукацыі ў групе інтэграванага навучання і выхавання ў 2018/2019 навучальным годзе. Заняткі па карэкцыі парушэнняў маўлення.

Настаўнік-дэфектолаг самастойна вызначае кірунак карэкцыйных заняткаў, у межах якога будзе праводзіцца дадзеная работа.

**АСНОЎНЫЯ НАПРАМКІ ПАВЫШЭННЯ ПРАФЕСІЙНАЙ КАМПЕТЭНТНАСЦІ ПЕДАГАГІЧНЫХ РАБОТНІКАЎ І КІРАЎНІКОЎ УСТАНОЎ АДУКАЦЫІ**

Найважнейшае значэнне для эфектыўнага функцыянавання сістэмы спецыяльнай адукацыі мае павышэнне кваліфікацыі педагагічных работнікаў, рост іх прафесіяналізму, майстэрства і творчасці.

З мэтай забеспячэння ўмоў для павышэння прафесійнай кампетэнтнасці педагагічных работнікаў у дзяржаўнай установе адукацыі «Акадэмія паслядыпломнай адукацыі» (далей – АПА) у 2018/2019 навучальным годзе плануецца правядзенне павышэння кваліфікацыі і тэматычных семінараў.

Падрабязная інфармацыя аб курсавых і міжкурсавых мерапрыемствах, рэкамендацыі па змесце і арганізацыі метадычнай работы з педагагічнымі работнікамі ў 2018/2019 навучальным годзе размешчаны на сайце АПА (<http://www.academy.edu.by/>).

У Інстытуце павышэння кваліфікацыі і перападрыхтоўкі ўстановы адукацыі «Беларускі дзяржаўны педагагічны ўніверсітэт імя Максіма Танка» рэалізуюцца адукацыйныя праграмы павышэння кваліфікацыі для спецыялістаў сістэмы спецыяльнай адукацыі (настаўнікаў-дэфектолагаў, настаўнікаў, выхавальнікаў дашкольнай адукацыі, педагогаў-псіхолагаў і іншых катэгорый педагагічных работнікаў устаноў адукацыі, якія рэалізуюць адукацыйныя праграмы спецыяльнай адукацыі).

Падрабязная інфармацыя прадстаўлена на сайце <http://www.ipkip.bspu.by/>.

У Інстытуце інклюзіўнай адукацыі ўстановы адукацыі «Беларускі дзяржаўны педагагічны ўніверсітэт імя Максіма Танка» функцыянуе Рэспубліканскі рэсурсны цэнтр інклюзіўнай адукацыі (далей – РРЦІА). РРЦІА ўяўляе сабой інавацыйнае навукова-адукацыйна-метадычнае падраздзяленне новага тыпу. Яго дзейнасць накіравана на рэсурснае забеспячэнне адукацыйнай дзейнасці ў сферы інклюзіўнай адукацыі (навуковае, інфармацыйнае, метадычнае, дыдактычнае, кансультацыйнае); папулярызацыю ў грамадстве сутнасці, каштоўнасцяў, прынцыпаў інклюзіўнай адукацыі; фарміраванне пазітыўнага стаўлення да дзяцей з асаблівасцямі псіхафізічнага развіцця і нормаў талерантных паводзін у інклюзіўнай прасторы ўстаноў адукацыі розных узроўняў і відаў.

Падрабязная інфармацыя аб дзейнасці РРЦІА размешчана на сайце <http://iio.bspu.by>.